《挟仙游》
清代·张梁

登三清，眺八极，仙人待我白榆侧。气鸿濛，光翕欻，五城十二楼，逍遥在咫尺。

乘罡风，谒帝宫，博桑鸡鸣海日红。三青鸟，云外绕，王母锡宴会琼岛。

嘤如吹玉笙，莫是董双成。铿若拨琅璈，得非王子登。

江上鼓瑟逢湘灵，二十五弦凄以清。踏歌踏歌蓝采和，一脚徒跣一脚靴，长板拍罢归大罗。

日为魂，月为魄，皓然方寸中，天地原不隔。周游六合任胸臆。

跨龙腰，骑凤翼，迈千龄，才一息。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。